ΓΡΑΠΤΗ ΕΡΩΤΗΣΗ E-3133/98

υποβολή: Raimo Ilaskivi (PPE) προς την Επιτροπή

(16 Οκτωβρίου 1998)

Θέμα: Εναρμόνιση σε παγκόσμιο επίπεδο των νομοθετικών διατάξεων για τα τροχοφόρα

Αρχικά οι νομοθετικές διατάξεις για τα τροχοφόρα απέβλεπαν στη βελτίωση των τεχνικών χαρακτηριστικών των αυτοκινήτων και, μέσω αυτής, στην προαγωγή της οδικής ασφάλειας. Η νομοθεσία και οι προδιαγραφές για τα τροχοφόρα εξελίχθηκαν περισσότερο σε χώρες οι οποίες διέθεταν δική τους αυτοκινητοβιομηχανία. Ανέκαθεν οι κατασκευαστές αυτοκινήτων επιθυμούσαν να κυριαρχήσουν στην αγορά της χώρας τους. Πολλές φορές, μάλιστα, οι εν λόγω κατασκευαστές προσπαθούν, επικαλούμενοι λόγους εθνικού συμφέροντος, να εμποδίσουν με τη βοήθεια της νομοθεσίας και των προδιαγραφών την είσοδο ανταγωνιστών στην αγορά.

Η εφαρμογή διαφορετικών διατάξεων σε κάθε ήπειρο αναφορικά με τον τομέα του αυτοκινήτου όχι μόνο αποτελεί εμπόδιο για την ομαλή διεξαγωγή του εμπορίου αλλά και προκαλεί, συγχρόνως, σημαντική αύξηση των δαπανών δεδομένου ότι για κάθε αγορά πρέπει να κατασκευάζονται αυτοκίνητα που να πληρούν τις προδιαγραφές της αγοράς αυτής. Για λόγους συμμόρφωσης στις εν λόγω προδιαγραφές, τα έξοδα παραγωγής των αυτοκινητοβιομηχανιών ανεβαίνουν κατακόρυφα διότι η διαδικασία παραγωγής καθίσταται πιο πολύπλοκη από τεχνική άποψη. Επιπλέον, πρόσθετες δαπάνες απαιτούνται και για την πιστοποίηση των αυτοκινήτων.

Ποια μέτρα προτίθεται να λάβει η Επιτροπή της ΕΕ με στόχο την υλοποίηση της εναρμόνισης των διατάξεων της νομοθεσίας για τα τροχοφόρα σε παγκόσμιο επίπεδο;

Απάντηση του κ. Bangemann εξ ονόματος της Επιτροπής

(27 Νοεμβρίου 1998)

Συναφθείσα υπό την αιγίδα της Οικονομικής Επιτροπής για την Ευρώπη των Ηνωμένων Εθνών (UN/ECE), μια συμφωνία του 1958 αποβλέπει στον καθορισμό διεθνών ενιαίων τεχνικών προδιαγραφών για τροχοφόρα οχήματα, εξοπλισμό και εξαρτήματα καθώς και στην αμοιβαία αναγνώριση των εγκρίσεων που χορηγούνται με βάση τις προδιαγραφές αυτές από τα συμβαλλόμενα μέρη. Σκοπός της είναι η διευκόλυνση και ελευθέρωση του εμπορίου αυτοκινούμενων οχημάτων μεταξύ των συμβαλλομένων μερών, προς όφελος τόσο των κατασκευαστών όσο και των καταναλωτών.

Μετά την αναθεώρηση της συμφωνίας του 1958, με την οποία δίνεται η δυνατότητα στην Κοινότητα να συμμετέχει ως αυθύπαρκτη νομική οντότητα, η Κοινότητα προσχώρησε στη συμφωνία τον Μάρτιο 1998 βάσει της απόφασης του Συμβουλίου 97/836/ΕΚ(1). Στη συμφωνία του 1958 έχουν προσχωρήσει έως τώρα 30 συμβαλλόμενα μέρη, μεταξύ αυτών 14 κράτη μέλη και η Κοινότητα, η Ιαπωνία (από τις 24 Νοεμβρίου 1998) και η Ρωσική Ομοσπονδία. Περισσότεροι από 100 τεχνικοί κανονισμοί που διέπουν τον κλάδο των αυτοκινούμενων οχημάτων έχουν εγκριθεί έως τώρα βάσει της συμφωνίας.

Προκειμένου να επιτευχθεί συμμετοχή στη διεθνή εναρμόνιση των χωρών, όπως οι Ηνωμένες Πολιτείες, οι οποίες για τον ένα ή τον άλλο λόγο δεν θα προσχωρήσουν στη συμφωνία του 1958, έχει συναφθεί παράλληλη συμφωνία υπό την αιγίδα της UN/ECE στις 25 Ιουνίου 1998. Η εν λόγω συμφωνία αφορά επίσης τη θέσπιση συνολικών τεχνικών προδιαγραφών για τον κλάδο των αυτοκινούμενων οχημάτων οι οποίες πρέπει να είναι σύμφωνες με τις προδιαγραφές της συμφωνίας του 1958, αλλά η συμφωνία δεν αφορά την αμοιβαία αναγνώριση των εγκρίσεων. Έως τώρα, η συμφωνία έχει υπογραφεί μόνο από τις Ηνωμένες Πολιτείες. Η Κοινότητα θα υπογράψει την παράλληλη συμφωνία όταν θα έχουν ολοκληρωθεί οι εσωτερικές της διαδικασίες, στις οποίες περιλαμβάνεται η συναίνεση του Κοινοβουλίου, η οποία πρέπει να δοθεί πριν τον Ιούνιο 1999 ώστε να επιτραπεί στην Κοινότητα να συμμετάσχει στις εργασίες από την έναρξη ισχύος της συμφωνίας. Η παράλληλη συμφωνία θα αρχίσει να ισχύει τον Οκτώβριο 1999 το νωρίτερο.

Και οι δύο συμφωνίες θα λειτουργούν παράλληλα στο πλαίσιο της UN/ECE και θα χρησιμοποιούν τις ομάδες εργασίας της UN/ECE. Ο εν λόγω οργανισμός που εδρεύει στη Γενεύη έχει καταστεί με το πέρασμα των ετών το παγκόσμιο φόρουμ για τη διεθνή εναρμόνιση στον κλάδο των αυτοκινούμενων οχημάτων. Προκειμένου να δοθεί η δυνατότητα στην Κοινότητα να συμμετέχει αποτελεσματικά στις εργασίες και την εκπόνηση κανόνων που αναλαμβάνει αυτός ο σημαντικός φορέας, όλα τα κοινοτικά όργανα πρέπει να εξασφαλίσουν ότι εκτελούνται χωρίς καθυστέρηση οι κοινοτικές διαδικασίες που έχουν θεσπιστεί με την απόφαση 97/836/ΕΚ του Συμβουλίου και την μελλοντική απόφαση για έγκριση της παράλληλης συμφωνίας.

(1) ΕΕ L 346 της 17.12.1997.